Document ID: 32014R0446

KOMISIJOS REGLAMENTAS (ES) Nr. 446/2014
2014 m. gegužės 2 d.
kuriuo dėl teiktinų duomenų eilučių ir verslo struktūros statistikos kokybės vertinimo kriterijų iš dalies keičiamas Europos Parlamento ir Tarybos reglamentas (EB) Nr. 295/2008 dėl verslo struktūros statistikos ir Komisijos reglamentai (EB) Nr. 251/2009 ir (ES) Nr. 275/2010
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. kovo 11 d. Europos Parlamento ir Tarybos reglamentą (EB) Nr. 295/2008 dėl verslo struktūros statistikos (1), ypač į jo 11 straipsnio 2 dalies a, b, d, e ir j punktus,
kadangi:
(1)
Europos Parlamento ir Tarybos reglamentu (EB) Nr. 295/2008 nustatyta bendra Europos statistinių duomenų apie verslo struktūrą, veiklos rūšis, konkurencingumą ir veiklos rezultatus Sąjungoje rinkimo, perdavimo ir vertinimo sistema;
(2)
Komisijos reglamentu (EB) Nr. 251/2009 (2) nustatytas daugiamečių verslo struktūros statistinių duomenų rinkimo dažnumas ir verslo statistinių duomenų rengimo rezultatų skirstymas, kad būtų rengiami palyginami ir darnūs valstybių narių duomenys;
(3)
Komisijos reglamentu (ES) Nr. 275/2010 (3) nustatyti kokybės vertinimo kriterijai ir kokybės ataskaitų, kurias turi pateikti valstybės narės, turinys;
(4)
reikia atnaujinti rodiklių sąrašą ir nustatyti įmonių, kuriose dirba bent vienas darbuotojas, demografinių duomenų eilutes, kad būtų lengviau tarptautiniu mastu lyginti rezultatus, ypač susijusius su verslumo statistika. Taip pat reikėtų nustatyti pirmuosius ataskaitinius metus, dažnumą ir rezultatų skirstymą. Todėl reikėtų atitinkamai iš dalies pakeisti Reglamento (EB) Nr. 295/2008 IX priedą ir Reglamento (EB) Nr. 251/2009 I priedą;
(5)
iš patirties matyti, kad Reglamento (EB) Nr. 295/2008 V-VII prieduose nustatytų rodiklių, kurie šiuo metu rengiami kasmet, taip dažnai rengti nereikia. Todėl dažnumo nuostatas reikėtų pakeisti, kad šie rodikliai būtų rengiami kartą per 10 metų. Todėl Reglamento (EB) Nr. 251/2009 I priedas turėtų būti atitinkamai iš dalies pakeistas;
(6)
statistinių duomenų, parengtų pagal Reglamento (EB) Nr. 295/2008 V-VII priedus, kokybės ataskaitų kasmet rengti nebereikia. Todėl jų rengimo dažnumą reikia pritaikyti prie duomenims taikomų reikalavimų - teikti jas kas 10 metų. Atitinkamai turėtų būti pakeistas Reglamento (ES) Nr. 275/2010 priedas;
(7)
kad būtų sudarytos geresnės galimybės stebėti pažangą inovacijų srityje siekiant strategijos „Europa 2020“ tikslų, Sąjunga ir nacionaliniai suinteresuotieji subjektai paragino nustatyti bendrą integruotą rodiklį. Šiuo rodikliu, be kita ko, siekiama nustatyti užimtumo inovacinėse sparčiai augančiose įmonėse lyginamąjį standartą visoje Europoje ir tarptautiniu lygiu. Šio naujojo rodiklio duomenis reikia pradėti teikti skubiai, kad būtų galima pradėti jį naudoti 2014 m. Europos semestro sistemoje. Todėl Reglamentą (EB) Nr. 295/2008 reikėtų atitinkamai iš dalies pakeisti;
(8)
šiame reglamente nustatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 295/2008 I, V, VI, VII ir IX priedai iš dalies keičiami pagal šio reglamento I priedą.
2 straipsnis
Reglamento (EB) Nr. 251/2009 I ir II priedai iš dalies keičiami pagal šio reglamento II priedą.
3 straipsnis
Reglamento (ES) Nr. 275/2010 priedas keičiamas pagal šio reglamento III priedą.
4 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. gegužės 2 d.

Labels: 7
12
4
19